KOMMISSIONENS FORORDNING (EF) Nr. 1731/97 af 4. september 1997 om indførelse af en midlertidig antidumpingtold på importen af glyphosat med oprindelse i Den Kinesiske Folkerepublik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 7,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Indledning

(1) Den 13. oktober 1995 offentliggjorde Kommissionen en meddelelse i De Europæiske Fællesskabers Tidende (3) om indledning af en antidumpingprocedure vedrørende importen til Fællesskabet af glyphosat med oprindelse i Den Kinesiske Folkerepublik og iværksatte en undersøgelse.

(2) Proceduren indledtes på baggrund af en klage, som blev indgivet i maj 1995 af Monsanto Europe SA/NV (Belgien) med tilslutning fra Cheminova Agro A/S (Danmark), der tegner sig for en betydelig del af produktionen i Fællesskabet af glyphosat. Klagen indeholdt beviser for, at der fandt dumping sted i forbindelse med den pågældende import og forvoldtes væsentlig skade som følge heraf, hvilket ansås for tilstrækkeligt til at begrunde indledningen af en antidumpingprocedure.

2. Undersøgelse

(3) Kommissionen underrettede officielt de eksportører, importører og brugere, som den vidste var berørt af sagen, samt repræsentanterne for eksportlandet og de klagende EF-producenter om indledningen af proceduren. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der var fastsat i meddelelsen om indledning af proceduren.

(4) En række producenter i det pågældende land samt nogle importører i Fællesskabet tilkendegav deres synspunkter skriftligt. Alle parter, der anmodede herom inden for ovennævnte frist, indrømmedes en høring.

(5) Kommissionen sendte spørgeskemaer til de eksportører og importører, der var anført i klagen, og til de to EF-producenter, der havde indgivet klagen. Der blev også sendt spørgeskemaer til de nationale myndigheder i Den Kinesiske Folkerepublik (med henblik på at åbne mulighed for, at andre producenter/eksportører i dette land kunne medvirke i undersøgelsen) og til eksportører, som ikke var anført i klagen, men som gav sig til kende og rekvirerede et spørgeskema inden for den frist, der var fastsat i meddelelsen om indledning af proceduren.

(6) Kommissionen modtog detaljerede skriftlige svar fra de to EF-producenter, fra fire producenter i Den Kinesiske Folkerepublik og en eksportør i Hongkong samt fra fire uafhængige importører i Fællesskabet.

(7) Kommissionen indhentede og efterprøvede alle de oplysninger, som den anså for nødvendige for at træffe foreløbig afgørelse i sagen, og aflagde kontrolbesøg hos følgende selskaber:

a) EF-producenter

- Monsanto Europe SA/NV (Belgien)

- Cheminova Agro A/S (Danmark)

b) Uafhængige importører

- Helm (Tyskland)

- Calliope (Frankrig)

(8) Kommissionen foretog en undersøgelse hos Mobras og Nortox i Brasilien, idet Brasilien var blevet udvalgt som referenceland med henblik på at beregne den normale værdi i Den Kinesiske Folkerepublik (jf. betragtning 15-20).

(9) Dumpingundersøgelsen omfattede perioden fra den 1. september 1994 til den 31. august 1995 (i det følgende benævnt »undersøgelsesperioden«). Undersøgelsen af spørgsmålet om den forvoldte skade omfattede perioden fra 1991 til udgangen af undersøgelsesperioden.

B. DEN PÅGÆLDENDE VARE OG SAMME VARE

1. Den pågældende vare

(10) Den vare, der er omfattet af proceduren, er glyphosat, der anvendes som ukrudtsmiddel i Fællesskabet og henhører under KN-kode 2931 00 80 og 3808 30 27, sidstnævnte når varen er formet eller pakket til detailsalg eller foreligger som præparater eller færdige artikler.

(11) Glyphosat kan fremstilles i forskellige kvaliteter eller koncentrationer, nemlig formuleret glyphosat (med 36 % glyphosatindhold), salt (med 62 %), kage (med 84 %) og syre (med 95 %). For at nedbringe transportomkostningerne, køber forhandlerne normalt glyphosat i koncentreret form (sædvanligvis syre, men også salt) og fortynder varen for at fremstille formuleret glyphosat, idet glyphosat kun kan fremtræde som slutprodukt i denne form.

(12) Eftersom alle ovennævnte former for glyphosat ikke er forskellige i henseende til grundlæggende egenskaber (kemisk sammensætning) eller andre egenskaber (selektivt ukrudtsmiddel), og da de alle har samme anvendelsesformål (ukrudtsmiddel) og omkostningerne ved forarbejdning af varen fra én form til en anden er begrænsede, finder Kommissionens tjenestegrene, at alle disse former for glyphosat bør betragtes som én og samme vare i den foreliggende undersøgelse.

2. Samme vare

(13) Glyphosat, der fremstilles i henholdsvis Fællesskabet og Den Kinesiske Folkerepublik med henblik på EF-markedet er identisk i alle henseende som omhandlet i artikel 1, stk. 4, i forordning (EF) nr. 384/96, i det følgende benævnt »grundforordningen«.

(14) Kommissionens undersøgelsesresultater i så henseende gælder også for glyphosat, der er undersøgt i Brasilien med henblik på at fastsætte den normale værdi (jf. betragtning 15 - 20), og brasiliansk glyphosat er derfor samme vare som glyphosat, der eksporteres fra Den Kinesiske Folkerepublik til Fællesskabet, og glyphosat, der fremstilles af EF-producenterne.

C. DUMPING

1. Referenceland

(15) Eftersom Den Kinesiske Folkerepublik anses for at være et land uden markedsøkonomi, måtte Kommissionen fastsætte den normale værdi på grundlag af oplysninger fra producenter i et tredjeland med markedsøkonomi (det såkaldte »referenceland«), jf. artikel 2, stk. 7, i grundforordningen.

(16) Som anført i meddelelsen om indledning af proceduren påtænktes det at anvende Brasilien som et egnet tredjeland med markedsøkonomi med henblik på at fastsætte den normale værdi i den foreliggende procedure.

(17) Alle interesserede parter fik lejlighed til at fremsætte bemærkninger til dette valg af referenceland. Nogle eksportører og importører havde flere indvendinger herimod, som efter en undersøgelse viste sig ubegrundede.

(18) Det blev således gjort gældende, at Brasilien er et stærkt beskyttet og restriktivt marked for glyphosat på grund af høje importafgifter (som vil begrænse importen af den pågældende vare til Brasilien), restriktioner i forbindelse med registreringen af producenter og det forhold, at der kun findes to producenter i dette land. Som følge heraf vil markedsprisen ikke afspejle en situation med fuld konkurrence, men blive holdt på et »kunstigt niveau«. Importafgifterne i Brasilien for glyphosat er lavere end påstået (ca. 13 %), som ikke vil hindre import af den pågældende vare til dette land. Det er konstateret, at importen tegnede sig for en andel på indtil 11 % af det brasilianske marked i 1995. Konkurrencen som følge af denne import og konkurrencen mellem de to brasilianske producenter førte til et prisfald på 11 % fra 1992 til 1994. Det skal i den forbindelse anføres, at de brasilianske producenters salg på hjemmemarkedet var repræsentativt set i forhold til den kinesiske eksport til Fællesskabet. Endelig viste det sig, at påstanden om, at registreringsprocessen vil begrænse den fri konkurrence på dette marked, var en overdrivelse i betragtning af, at seks andre selskaber (ud over nævnte producenter) havde modtaget bevilling til at sælge glyphosat på det brasilianske marked.

(19) Hvad angår påstanden om, at produktionsprocesserne i Kina og Brasilien er forskellige, og at sidstnævnte ikke er selvforsynende med råmaterialer, skal det anføres, at råmaterialerne i både Kina og Brasilien er aminosyrer, som er frit tilgængelige på verdensmarkedet, har egenskaber, der ligger tæt op ad hinanden, og undergår de samme reaktioner, som resulterer i nøjagtigt det samme kemiske produkt, nemlig glyphosat. Endvidere er nogle kinesiske producenter gået over til den kemiske proces, der anvendes af brasilianerne, idet denne proces er langt mere rentabel og således også mere fordelagtig for fastsættelsen af den normale værdi for den kinesiske produktion.

(20) Det er endelig gjort gældende, at fremstillingsomkostningerne vil være uforholdsmæssigt høje i Brasilien som følge af inflationen. De nåede imidlertid ned på et håndterligt niveau i undersøgelsesperioden efter iværksættelsen af den brasilianske regerings kontrolplan, og for at undgå fordrejning blev der taget særligt hensyn til dette spørgsmål ved beregningen af den normale værdi.

(21) Nogle eksportører foreslog følgende referencelande i stedet for Brasilien: Argentina, Australien, Indien, Malaysia og Taiwan. Ingen af disse eksportører var imidlertid i stand til at fremlægge nogen gyldig begrundelse for, at disse lande var bedre egnede end Brasilien. Nogle eksportører fremlagde tværtimod selvmodsigende oplysninger, som førte til den konklusion, at de alternative forslag til referenceland var mindre velegnede end Brasilien.

(22) Af ovennævnte grunde konkluderedes det, at Brasilien var det bedst egnede referenceland. Kommissionen søgte at opnå tilsagn fra de to producenter i dette land, dvs. Mobras (som er forretningsmæssigt forbundet med en af klagerne) og Nortex, om at medvirke, og fik et sådant tilsagn.

2. Normal værdi

(23) Den normale værdi beregnedes for de to former for glyphosat, der fremstilles og sælges i Brasilien, dvs. glyphosatsyre og formuleret glyphosat. Den normale værdi beregnedes på grundlag af oplysninger, der fortrinsvis var indgivet af producenten Mobras og i muligt omfang på grundlag af oplysninger fra Nortex, som delvis medvirkede i undersøgelsen. Det fremgik imidlertid af de indsamlede oplysninger, at sidstnævntes produktionsomkostninger svarede til, eller var højere end, Mobras'. Endelig undersøgtes forbindelsen mellem Mobras og en af klagerne indgående for at sikre, at forbindelsen ikke påvirkede produktionsomkostninger eller salgspriser.

(24) Med hensyn til formuleret glyphosat fastslog Kommissionens tjenestegrene, at den kvalitet, der sælges i Brasilien, var repræsentativ i overensstemmelse med artikel 2, stk. 2, i grundforordningen, og at alt salg på hjemmemarkedet havde fundet sted i normal handel i overensstemmelse med artikel 2, stk. 4, i grundforordningen. Den normale værdi fastsattes følgelig på grundlag af de vejede gennemsnitspriser, der faktisk var betalt for alt salg på hjemmemarkedet af formuleret glyphosat.

(25) Hvad angår glyphosatsyre konstateredes det, at hjemmemarkedssalget var repræsentativt, men det havde ikke fundet sted i normal handel. I overensstemmelse med artikel 2, stk. 3, i grundforordningen beregnedes den normale værdi derfor på grundlag af produktionsomkostningerne plus et rimeligt beløb til dækning af salgs- og administrationsomkostninger og andre generalomkostninger (SA& G) samt fortjeneste.

(26) For at beregne den normale værdi sammenlagde Kommissionen produktionsomkostningerne for den pågældende vare i syreform og SA& G fastsat på grundlag af Mobras's samlede SA& G minus visse omkostninger, som ikke påløb ved salg af glyphosat i syreform. Som følge af manglende dokumentation blev der ikke taget hensyn til de omkostninger, der påløb hos et forbundet selskab i USA, som ifølge Mobras var en del af produktionsomkostningerne for syre. I overensstemmelse med artikel 2, stk. 6, litra c), i grundforordningen og da det ikke var muligt at indhente pålidelige oplysninger fra andre producenter af samme vare eller i samme erhvervssektor, ansås en fortjenstmargen på 5 % ikke for at overstige den fortjeneste, som producenterne normalt opnår ved salg af varer inden for samme kategori i Brasilien. Glyphosatsyre er således en råvare, som teoretisk set sælges i løs vægt til mellemhandlere, der bærer de ekstra omkostninger ved formulering, inden varen sælges på markedet til den endelige bruger.

3. Eksportpris

(27) Fem kinesiske eksportører samarbejdede om gennemførelse af undersøgelsen.

Fire selskaber (Asia Pacific Agricultural Chemical (Group) Co., Citic Trading Co. Ltd (Shanghai Chemicals Import & Export Corporation, og Sinochem International Chemicals Co. Ltd) eksporterede varen fra Den Kinesiske Folkerepublik, medens den femte eksportør var et handelsselskab i Hongkong (Quickett Co. Ltd). De fem selskabers eksport repræsenterede langt størstedelen af den samlede kinesiske eksport af glyphosat i undersøgelsesperioden.

(28) Da alle de samarbejdsvillige eksportørers eksportsalg gik direkte til uafhængige importører i Fællesskabet, fastsattes eksportpriserne på grundlag af de priser, der faktisk var betalt eller skulle betales af disse uafhængige importører, jf. artikel 2, stk. 8, i grundforordningen.

4. Sammenligning

(29) I overensstemmelse med artikel 2, stk. 10 og 11, i grundforordningen sammenlignedes den vejede gennemsnitlige normale værdi for hver varetype med den vejede gennemsnitlige eksportpris i samme handelsled og beregnet fob kinesisk grænse/fob brasiliansk grænse.

(30) Eftersom langt størstedelen af eksporten omfattede glyphosatsyre og formuleret glyphosat, og da glyphosatsalt ikke fremstilles i Brasilien og kun eksporteres fra Den Kinesiske Folkerepublik i begrænsede mængder, besluttedes det at foretage dumpingberegningen for førstnævnte to former.

(31) For at sikre en rimelig sammenligning blev der i form af justeringer taget behørigt hensyn til forskelle, der angiveligt og påviseligt berørte prisernes sammenlignelighed. I overensstemmelse med artikel 2, stk. 10, i grundforordningen blev der foretaget sådanne justeringer for transport-, forsikrings-, håndterings- og dermed forbundne omkostninger samt kreditomkostninger og provisioner.

5. Dumpingmargener

(32) De fire kinesiske eksportører anmodede om individuel behandling. De pågældende eksportselskaber opfylder imidlertid ikke de nødvendige betingelser herfor, eftersom det bl.a. ikke var egentligt private selskaber, der havde aktiemajoriteten i de kinesiske eksportselskaber. Det måtte derfor konkluderes, at de ikke var uafhængige af staten, og der kunne følgelig ikke indrømmes individuel behandling.

(33) Det fremgik af sammenligningen, at der for alle de samarbejdsvillige eksportører fandt dumping sted i forbindelse med importen af den pågældende vare med oprindelse i Den Kinesiske Folkerepublik, og at dumpingmargenen var lig med forskellen mellem den normale værdi og eksportprisen ved salg til Fællesskabet.

(34) Da der ikke kunne indrømmes nogen af de berørte selskaber individuel behandling og under hensyntagen til det omfattende samarbejde, der havde fundet sted, beregnedes der en enkelt dumpingmargen for Den Kinesiske Folkerepublik i form af det vejede gennemsnit af de margener, der var fastsat for de fem selskaber. Den vejede gennemsnitlige dumpingmargen udtrykt i procent af prisen, frit Fællesskabets grænse, ufortoldet, udgør 38,2 %.

D. ERHVERVSGREN I FÆLLESSKABET

(35) De EF-producenter, der tilsluttede sig klagen, tegnede sig for en betydelig del af produktionen i Fællesskabet af samme vare. Disse selskaber (Monsanto SA/NV og Cheminova Agro A/S) benævnes i det følgende »EF-erhvervsgrenen«. Det skal bemærkes, at der er to andre producenter i Fællesskabet, hvoraf den ene er en større kemikaliekoncern, som påbegyndte produktionen efter undersøgelsesperioden.

I løbet af undersøgelsen tilkendegav disse to producenter, at de tilsluttede sig klagen, og der blev taget hensyn til deres bemærkninger ved vurderingen af Fællesskabets interesser.

E. SKADE

1. Indsamling af data vedrørende skade: metode og kilder

(36) Med henblik på at undersøge spørgsmålet om den forvoldte skade analyserede Kommissionens tjenestegrene i den foreliggende procedure data vedrørende perioden fra 1991 til udgangen af undersøgelsesperioden (september 1994 - august 1995). Undersøgelsen omfattede Fællesskabets nuværende femten medlemsstater.

(37) Eftersom den ene af de to producenter, der indgav klagen påbegyndte produktionen umiddelbart før undersøgelsesperioden, således at data forud for denne periode kun vedrører den anden producent, er nogle indikatorer angivet i form af indekstal for at sikre, at de af sidstnævnte indgivne data holdes fortrolige.

2. Forbrug i Fællesskabet

(38) For at beregne det samlede synlige forbrug i Fællesskabet foretog Kommissionen en sammenlægning af EF-producenternes salg og importen til Fællesskabet (Eurostat-statistikken).

(39) På dette grundlag konstateredes det, at forbruget i Fællesskabet steg med 129 % fra 1991 til udgangen af undersøgelsesperioden. Denne stigning i forbruget kan delvis forklares ved udløbet af et patent, som en af de klagende producenter havde på salget af glyphosat i Fællesskabet. Dette patent udløb i 1991, hvorefter generiske varer blev bragt på markedet og gav anledning til en stigning i udbuddet af lavprisvarer. Dette sammen med en voksende erkendelse af, at glyphosat er et ukrudtsmiddel af god kvalitet, som der er en tendens til, at landbrugerne foretrækker frem for andre midler, resulterede i en stigning i det samlede forbrug.

3. Dumpingimportens omfang og markedsandel

(40) Den samlede dumpingimport af glyphosat med oprindelse i Den Kinesiske Folkerepublik steg konstant og betydeligt fra 48 tons i 1991 til 1397 tons i undersøgelsesperioden. Glyphosat af kinesisk oprindelse sælges i de tre hovedformer og sælges i større mængder i nogle medlemsstater end i andre.

(41) Markedsandelen for importen fra Kina fulgte en tilsvarende vækstkurve, nemlig 1 % i 1991 og 1992, 4 % i 1993, 8 % i 1994 og 11 % i undersøgelsesperioden, altså en kraftig vækst, især mellem 1993 og undersøgelsesperioden. Importen fra Kina tegnede sig for over 75 % af den samlede import af glyphosat til Fællesskabet i undersøgelsesperioden.

4. Priserne på dumpingvarerne og underbud

(42) For at fastslå, om der var tale om underbud i undersøgelsesperioden, sammenlignede Kommissionen EF-erhvervsgrenens priser med de tilsvarende priser for glyphosat af kinesisk oprindelse i de medlemsstater, hvor der var solgt de største mængder heraf. Til sammenligningen anvendtes således priser på formuleret glyphosat, der udgjorde hovedparten af salget for EF-erhvervsgrenen og for de uafhængige formuleringsvirksomheder, der benyttede importerede råvarer.

(43) I betragtning af, at varen findes på markedet i mange forskellige koncentrationer, og at nogle varer indeholder et ugiftigt stof til påvirkning af overfladespændingen (alkylpolyoxalkyl-ammoniumquat), som øger effektiviteten, kan priserne på glyphosatprodukter svinge betydeligt. For at sikre en rimelig sammenligning valgte Kommissionen den mest almindelige formulering benævnt »3A«, som indeholder 360 g glyphosat pr. liter og ingen ugiftige midler mod overfladespænding.

(44) For importen fra Kina benyttedes de priser på formuleret glyphosat fremstillet på grundlag af kinesisk syre, som de samarbejdsvillige importører i Fællesskabet meddelte, samt prisoplysninger fra en kinesisk eksportør vedrørende den formulerede vare. En sammenligning med disse priser beregnet ab fabrik viste, at der i undersøgelsesperioden var tale om prisunderbud på mellem 3 % og 18 % med et samlet gennemsnit på 12,2 %.

(45) Hertil kommer, at selv om EF-erhvervsgrenen ikke havde noget repræsentativt salg af glyphosatsyre i undersøgelsesperioden, således at det ikke var muligt at foretage en prissammenligning for varen i syreform, konstateredes det, at prisen på glyphosatsyre fra Den Kinesiske Folkerepublik, beregnet frit Fællesskabets grænse, i undersøgelsesperioden var lavere end EF-erhvervsgrenens produktionsomkostninger for glyphosatsyre, dvs. eksklusive salgs- og administrationsomkostninger og andre generalomkostninger, og priserne for formulerede varer pressedes derfor tilsvarende nedad.

5. EF-erhvervsgrenens situation

a) Produktion

(46) For at sikre en behørig vurdering af nedenstående skadesfaktorer skal det erindres, at fastlæggelsen af skaden fandt sted på grundlag af oplysninger, der er indgivet af de to klagende producenter (»EF-erhvervsgrenen«). Den ene af disse producenter havde indtil 1991 et patent for glyphosat i Fællesskabet, medens den anden påbegyndte produktionen umiddelbart forud for undersøgelsesperioden.

Nedenstående faktorer skal derfor ses på baggrund af den udvidelse af markedet, der fandt sted, efter at patentet udløb (jf. betragtning 38), og nævnte ny producents indtræden på markedet umiddelbart forud for undersøgelsesperioden.

(47) Kommissionen fastslog, at EF-erhvervsgrenens produktion udtrykt i indekstal steg fra 100 i 1991 til 293 i undersøgelsesperioden. Denne stigning i produktionen bør ses i forhold til udvidelsen af markedet og ovennævnte indtræden på markedet af en ny EF-producent af glyphosat i 1994.

b) Kapacitet

(48) Udtrykt i indekstal øgedes EF-erhvervsgrenens kapacitet fra 100 i 1991 til 269 i undersøgelsesperioden i forbindelse med markedsudvidelsen. Kapacitetsudnyttelsen svingede i den betragtede periode og udgjorde beregnet som et vejet gennemsnit 78 % i undersøgelsesperioden.

c) Salg og markedsandel

(49) Udtrykt i indekstal steg EF-erhvervsgrenens salg i den betragtede periode fra 100 i 1991 til 200 i undersøgelsesperioden. EF-erhvervsgrenens markedsandel faldt imidlertid støt fra 98 % i 1991, til 96 % i 1992, 92 % i 1993, 87 % i 1994 i 1994 og 85 % i undersøgelsesperioden.

(50) EF-erhvervsgrenens pris på formuleret glyphosat faldt med 33 % mellem 1991 og undersøgelsesperioden set for Fællesskabet som helhed. Det skal anføres, at på de markeder, hvor der solgtes mest glyphosat af kinesisk oprindelse, var prisfaldet endnu større, idet det i den betragtede periode i nogle tilfælde udgjorde 49 %.

d) Rentabilitet

(51) Den ene af producenterne registrerede betydelige finansielle tab. Den anden producents rentabilitet forringedes ifølge undersøgelsesresultaterne konstant i den betragtede periode, nemlig fra et niveau på næsten 13 % i 1991 til i nærheden af 2 % i undersøgelsesperioden. Det skal i den forbindelse bemærkes, at den pågældende vare er en højteknologivare, der kræver betydelige investeringer i forskning og udvikling og en stadig ajourføring med hensyn til overholdelse af miljø- og registreringsforskrifter. Der blev endvidere foretaget en beregning af dette selskabs rentabilitet på de markeder, hvor den kinesiske vare var mest udbredt. Det fremgik heraf, at det pågældende selskab havde betydelige tab på salget af glyphosat på nogle af disse markeder.

(52) Dette undersøgelsesresultat understreges af den analyse af importpriserne, der er omhandlet i betragtning 41 - 44, hvor det konstateredes, at disse importpriser var lavere end EF-producenternes produktionsomkostninger. Dette viser, at EF-erhvervsgrenens finansielle resultater var udsat for et voldsomt pres.

e) Beskæftigelse

(53) I den betragtede periode var der tale om en mindre forøgelse af beskæftigelsen i forbindelse med fremstillingen af de pågældende vare (+ 4 %). I undersøgelsesperioden var der 814 beskæftigede i EF-erhvervsgrenen.

f) Konklusion vedrørende spørgsmålet om skade

(54) I den betragtede periode faldt EF-erhvervsgrenens kapacitet, produktion og salg samtidig med en udvidelse af markedet. Desuden var der tale om en nedgang i EF-erhvervsgrenens markedsandel og dens priser og fortjeneste faldt betydeligt.

(55) Rentabiliteten var faldene og nåede ned på et lavt niveau i undersøgelsesperioden, eller der var endog tale om tab i de markeder, der var mest udsat for kinesisk konkurrence. Det skal anføres, at de to klagende selskabers situation var ret forskellige, idet det ene mistede en betydelig markedsandel (delvis som følge af udløbet af nævnte patent), medens det andet, som var nyt på markedet, vandt markedsandele. Begge opviste imidlertid utilfredsstillende finansielle resultater. På grundlag af ovenstående konkluderedes det, at EF-erhvervsgrenen påførtes væsentlig skade i den betragtede periode.

F. ÅRSAGSSAMMENHÆNG

1. Virkningerne af dumpingimporten

(56) Det fremgår af undersøgelsen, at dumpingimporten havde en negativ indvirkning på EF-erhvervsgrenens situation. Det skal i den forbindelse anføres, at selv om nedgangen i markedsandel, priser og fortjeneste for en af de klagende parter i den betragtede periode til en vis grad kan tilskrives udløbet af ovennævnte patent (der må altid forventes en sådan udvikling, når et patent udløber), har dumpingimporten ganske klart forværret denne negative udviklingstendens betydeligt.

Denne konklusion bygger især på de lave priser på den fra Kina importerede glyphosatsyre, som var lavere end begge EF-producenters produktionsomkostninger for denne vare, således at priserne på det formulerede slutprodukt konstant pressedes nedad i Fællesskabet. Det konstateredes, at patenthaverens rentabilitet som følge af de meget lave priser på kinesisk glyphosatsyre i gennemsnit var meget lav, og på visse markeder, hvor der var et stort salg af glyphosat af kinesisk oprindelse, var den negativ.

(57) Den anden producent, som har foretaget betydelig investeringer for at komme ind på markedet for glyphosat efter udløbet af patentet, har som følge af konkurrencen fra lavprisimporten fra Kina ikke kunnet opnå et tilstrækkeligt stort salg og den dertil svarende nedgang i enhedsomkostninger og priser, som kunne have ført til den forventede fortjeneste på salget af glyphosat.

2. Virkningerne af andre faktorer

Import fra andre tredjelande

(58) Det konstateredes, at importen fra andre tredjelande var minimal og derfor ikke havde nogen væsentlig indvirkning på EF-erhvervsgrenens situation.

3. Konklusion vedrørende årsagssammenhæng

(59) Selv om andre faktorer end dumpingimporten, såsom udløbet af patentet, kan have haft en negativ indvirkning på EF-erhvervsgrenens situation, er det samtidig en kendsgerning, at importen af glyphosat med oprindelse i Den Kinesiske Folkerepublik særskilt betragtet har forårsaget væsentlig skade for EF-erhvervsgrenen.

(60) Denne konklusion er navnlig baseret på det betydelige pristryk på EF-markedet, der skyldes importen fra Kina med en deraf følgende forøgelse af den kinesiske markedsandel og dermed nedgang i EF-producenternes markedsandel og tab på deres salg af glyphosat.

G. FÆLLESSKABETS INTERESSER

1. Generelle betragtninger

(61) I overensstemmelse med artikel 21, stk. 1, i grundforordningen undersøgte Kommissionen på grundlag af alle fremlagte bevisligheder de aspekter, der er relevante for en vurdering af Fællesskabets interesser, og især følgevirkningerne af indførelsen af foranstaltninger for alle parter, der er omfattet af proceduren. Det skal i den forbindelse anføres, at forbrugerne af den pågældende vare, dvs. landbrugerne, ikke fremførte nogen bemærkninger, medens en række importører havde et fælles indlæg i sagen.

2. Følgevirkninger for EF-erhvervsgrenen

(62) Tillades det, at dumpingimporten fortsætter med de deraf følgende negative virkninger for EF-erhvervsgrenen, vil der sandsynligvis blive tale om en forværring af denne erhvervsgrens situation i form af yderligere finansielle tab. Dette vil kunne føre til en indskrænkning af produktionen af glyphosatsyre i Fællesskabet, med et deraf følgende tab af investeringer og beskæftigelse.

(63) Det skal bemærkes, at der i undersøgelsesperioden var tre producenter af glyphosatsyre i Fællesskabet (hvoraf den ene ikke var en klagende part). Siden da har en anden betydelig kemikoncern påbegyndt en produktion af glyphosatsyre i Fællesskabet. Denne koncern har foretaget betydelige investeringer i produktionsanlæg og har planlagt produktion af betydelige mængder glyphosat, som vil medvirke til øget konkurrence i Fællesskabet med betydelige gunstige virkninger for beskæftigelsen. En sådan virksomheds mulighed for at overleve bringes imidlertid i fare som følge af dumpingimporten.

(64) Kommissionen fastslog i den forbindelse, at denne nye producents prognoser, navnlig hvad angår prisudviklingen, har vist sig at være ukorrekte. Der var i prognoserne taget hensyn til konkurrencen fra import fra Kina, men priserne på de kinesiske importvarer faldt langt hurtigere end forventet.

Indførelsen af foranstaltninger må derfor anses for at være afgørende for at sikre denne nye EF-producents fortsatte tilstedeværelse på glyphosatmarkedet og for at sikre de allerede producerende virksomheders overlevelse.

3. Følgevirkninger for importører/formuleringsvirksomheder og forbrugere

(65) Eftersom hovedparten af glyphosatimporten fra Den Kinesiske Folkerepublik til Fællesskabet finder sted i form af syre eller salt og derfor videresælges i formuleret form, berøres formuleringsindustrien af den foreliggende procedure.

(66) Tre formuleringsvirksomheder samarbejdede med Kommissionen. De tilkendegav deres synspunkter, hvor de gjorde gældende, at de var imod indførelsen af foranstaltninger, fordi en prisstigning på deres vigtigste råmateriale ville mindske deres fortjenstmargen. Da de fleste af importørerne/formuleringsvirksomhederne handler med en række andre varer end glyphosat, finder Kommissionen, at selv om indførelsen af foranstaltninger vil medføre prisstigninger, vil de samlede virkninger for disse selskaber være begrænset.

(67) Desuden bør importørerne/formuleringsvirksomhederne ikke kunne opnå fordele som følge af dumping, eftersom der derved sker en fordrejning i forhold til de øvrige konkurrenter, nemlig EF-producenterne af glyphosat.

(68) Forbrugerne af den pågældende vare er landbrugerne. En mindre stigning i priserne på ukrudtsmidler vil have en minimal indvirkning på deres rentabilitet, da der kun er tale om en beskeden post i de samlede omkostninger ved dyrkningen af afgrøder, og under alle omstændigheder findes der andre forsyningskilder end Den Kinesiske Folkerepublik samt andre produkter, som tjener samme formål.

(69) Af ovennævnte grunde er Kommissionen af den opfattelse, at de fordele, som EF-erhvervsgrenen måtte opnå ved indførelsen af foranstaltninger, i høj grad vil opveje de eventuelle ubetydelige negative følgevirkninger for de pågældende formuleringsvirksomheder og forbrugere.

4. Konkurrencen i Fællesskabet

(70) Kommissionen undersøgte omhyggeligt konkurrencesituationen i Fællesskabet. Det fremgår, at indtil 1991 havde den tidligere patenthaver en markedsandel i Fællesskabet på næsten 100 %. Da de to nye producenter besluttede at trænge ind på markedet for glyphosat, havde de sat sig som mål at opnå en vis andel af markedet, som de således måtte tage fra den tidligere patenthaver. I deres prognoser forudså de nye producenter ikke, omend de tog hensyn til stigende import fra Kina, det meget betydelige prisfald på den kinesiske vare og den samtidige store stigning i de importerede mængder. Selv om disse selskaber nu tegner sig for en betydelig andel af den samlede produktionskapacitet i Fællesskabet, er resultatet af ovennævnte, at de angiveligt har taget det forventede afkast af investeringerne op til fornyet undersøgelse og uundgåeligt overvejer deres fortsatte tilstedeværelse på dette voksende marked. Hvis der således ikke indføres foranstaltninger, vil de nylige betydelige investeringer ikke længere være rentable, og de nye producenter vil kunne blive tvunget til at trække sig ud af glyphosatmarkedet med deraf følgende negative virkninger for beskæftigelsen og den samlede konkurrencesituation.

(71) Endvidere er det sandsynligt, at konkurrencen i Fællesskabet, hvis der ikke indføres foranstaltninger, vil blive begrænset til kun at omfatte den tidligere patenthaver og de kinesiske eksportører, for så vidt en tidligere patenthaver vil være stand til at konkurrere mod de lave kinesiske priser. Dette vil ganske klart ikke være i Fællesskabets interesse, navnlig fordi begge de nye producenter vil kunne sikre øget konkurrence på EF-markedet, eftersom der vil være flere konkurrenter på markedet. EF-forbrugerne vil dermed have adgang til flere pålidelige forsyningskilder, end det ville være tilfældet, hvis importen fra Kina var det eneste alternativ til den tidligere patenthavers vare.

5. Konklusion vedrørende Fællesskabets interesser

(72) I betragtning af stigningstakten i importen fra Den Kinesiske Folkerepublik, særlig den betydelige stigning mellem 1993 og undersøgelsesperioden, og eksportørernes politik på EF-markedet, dvs. vedvarende og betydelige underbud i forhold til EF-erhvervsgrenens priser med deraf følgende forøgelse af markedsandelen, er det sandsynligt, at denne udviklingstendens vil fortsætte, hvis der ikke indføres foranstaltninger, og yderligere forværre EF-erhvervsgrenens situation.

(73) Kommissionen finder, at en yderligere forværring af EF-erhvervsgrenens situation ikke vil være i Fællesskabets interesse, eftersom følgerne heraf formentlig vil være, at betydelige investeringer går tabt, heraf en væsentlig del for de nye producenter på markedet. Dette vil medføre en indskrænkning i antallet af producenter i Fællesskabet med deraf følgende nedgang i beskæftigelsen. Indføres der derimod foranstaltninger, vil det sikre, at antallet af konkurrenter opretholdes eller endog forøges på dette marked i vækst.

(74) På baggrund af alle ovenstående faktorer konkluderes det, at der ikke foreligger tvingende grunde til ikke at indføre foranstaltninger. Det er derfor i Fællesskabets interesse at indføre midlertidige antidumpingforanstaltninger på importen af glyphosat med oprindelse i Den Kinesiske Folkerepublik.

H. MIDLERTIDIG TOLD

(75) Efter at det er fastslået, at den af undersøgelsen omfattede dumpingimport har forårsaget væsentlig skade for den pågældende erhvervsgren i Fællesskabet, og at det er i Fællesskabets interesse at gribe ind, skal det anføres, at de påtænkte foranstaltninger bør indføres i form af en sats, som er tilstrækkelig til at afhjælpe dumpingimportens skadelige virkninger, men som ikke overstiger de fastlagte dumpingmargener.

(76) For at afhjælpe skaden er det nødvendigt, at den pågældende erhvervsgren bringes i en sådan situation, at det er muligt at hæve priserne og forbedre rentabiliteten. For at nå dette mål bør importpriserne for den pågældende vare med oprindelse i Den Kinesiske Folkerepublik forhøjes i overensstemmelse hermed.

(77) Med henblik på at fastsætte tolden benyttedes som referencegrundlag glyphosat i syreform, fordi denne vare er det fælles grundlag for alle former for glyphosat, der eksporteres fra Den Kinesiske Folkerepublik, og som fremstilles i Fællesskabet. I syreform tegner varen sig for 76 % af fremstillingsomkostningerne for den tilsvarende mængde af den formulerede vare. En told baseret på varen i syreform anses derfor for at være repræsentativ for alle former for glyphosat, der importeres fra Den Kinesiske Folkerepublik. Desuden tegnede glyphosatsyre sig for 67 % af de mængder, der importeredes fra Den Kinesiske Folkerepublikken i undersøgelsesperioden.

(78) Med henblik på at beregne den nødvendige prisforhøjelse fandt Kommissionen, at priserne på dumpingvarerne måtte sammenlignes med EF-erhvervsgrenens produktionsomkostninger for glyphosatsyre plus et rimeligt tillæg til dækning af fortjeneste. Omkostninger, der påløb hos et forbundet selskab i USA, som ifølge en af de klagende parter udgjorde en del af omkostningerne ved fremstilling af glyphosatsyre, blev ikke taget i betragtning, fordi der ikke blev fremlagt dokumentation for, at disse omkostninger havde tilknytning til produktionen af den pågældende vare i Fællesskabet. Selv om den rentabilitet, der ansås for normal for den formulerede vare, angiveligt udgjorde omkring 15 %, fastslog Kommissionen, at en fortjenstmargen på kun 5 % var en rimelig fortjeneste, eftersom glyphosat er en råvare, der teoretisk set sælges i løs vægt til mellemhandlere, der bærer de yderligere omkostninger ved formulering inden videresalg til den endelige bruger.

(79) På dette grundlag blev der foretaget en sammenligning mellem det vejede gennemsnit af eksportpriserne for den pågældende vare i undersøgelsesperioden, beregnet cif Fællesskabets grænse, ufortoldet, og med fradrag af omkostninger, der påløb efter indførsel, samt fortjeneste, og det vejede gennemsnit af EF-producenternes produktionsomkostninger med tillæg af en fortjenstmargen på 5 %.

Denne sammenligning resulterede i en skadestærskel på 21,1 %.

(80) Da skadestærsklen er lavere end den fastlagte dumpingmargen, bør den midlertidige antidumpingtold i henhold til artikel 7, stk. 2, i grundforordningen fastsættes på grundlag af førstnævnte.

På baggrund af ovenstående bør der indføres en midlertidig antidumpingtold på 21,1 % på importen af glyphosat med oprindelse i Den Kinesiske Folkerepublik.

I. AFSLUTTENDE BESTEMMELSE

(81) Af hensyn til en rimelig forvaltning bør der fastsættes en frist, inden for hvilken interesserede parter kan tilkendegive deres synspunkter skriftligt og anmode om at blive hørt mundtligt. Det skal endvidere anføres, at alle undersøgelsesresultater med henblik på denne forordning er foreløbige og eventuelt skal tages op til yderligere undersøgelse med henblik på indførelse af en endelig told, som Kommissionen måtte foreslå -

UDSTEDT FØLGENDE FORORDNING:

Artikel 1

1. Der indføres en midlertidig antidumpingtold på importen af glyphosat, henhørende under KN-kode ex 2931 00 80 (Taric-kode: 2931 00 80*80) og ex 3808 30 27 (Taric-kode: 3808 30 27*10) og med oprindelse i Den Kinesiske Folkerepublik.

2. Den midlertidige antidumpingtold fastsættes til 21,1 % af nettoprisen, frit Fællesskabets grænse, ufortoldet.

3. Medmindre andet er fastsat, finder gældende bestemmelser for told og for anden toldpraksis anvendelse.

4. Overgang til fri omsætning i Fællesskabet af de varer, der er omhandlet i stk. 1, er betinget af, at der stilles sikkerhed svarende til den midlertidige told.

Artikel 2

I medfør af artikel 20 og 21 i forordning (EF) nr. 384/96 kan de berørte parter inden en måned fra tidspunktet for nærværende forordnings ikrafttræden tilkendegive deres synspunkter skriftligt og anmode om at blive hørt af Kommissionen.

Artikel 3

Artikel 1 i denne forordning finder anvendelse i en periode på seks måneder, medmindre Kommissionen forlænger gyldigheden heraf, eller Rådet vedtager endelige foranstaltninger inden udløbet af nævnte periode, jf. dog artikel 7, 9, 10 og 14 i forordning (EF) nr. 384/96.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. september 1997.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT C 266 af 13. 10. 1995, s. 22.